62018CJ0234_RES
Predmet C-234/18
Komisija za protivodejstvije na korupcijata i za otnemane na nezakonno pridobitoto imušestvo
protiv
BP i dr.
(zahtjev za prethodnu odluku koji je uputio Sofijski gradski sad)
Presuda Suda (treće vijeće) od 19. ožujka 2020.
„Zahtjev za prethodnu odluku – Pravosudna suradnja u kaznenim stvarima – Postupak oduzimanja nezakonito stečene imovine bez osuđujuće kaznene presude – Direktiva 2014/42/EU – Područje primjene – Okvirna odluka 2005/212/PUP”
Pravosudna suradnja u kaznenim stvarima – Zamrzavanje i oduzimanje predmeta i imovinske koristi ostvarene kaznenim djelima u Europskoj uniji – Direktiva 2014/42/EU – Područje primjene – Pronevjera sredstava koja ne predstavlja kazneno djelo obuhvaćeno taksativno navedenim pravnim instrumentima u navedenoj direktivi – Isključenost
(Direktiva Europskog parlamenta i Vijeća 2014/42, čl. 3.)
(t. 47., 48.)
Pravosudna suradnja u kaznenim stvarima – Okvirna odluka o oduzimanju imovinske koristi, sredstava i imovine pribavljene kaznenim djelom – Područje primjene – Sudska odluka donesena u okviru građanskopravnog postupka oduzimanja – Isključenost – Nacionalni propis koji predviđa oduzimanje nezakonito stečene imovine bez osuđujuće kaznene presude – Dopuštenost
(čl. 31. st. 1. t. (c) UEU-a; Okvirna odluka Vijeća 2005/212)
(t. 53.-57., 60.-62. i izreka)
Kratak prikaz
U presudi „Agro In 2001” (C-234/18), donesenoj 19. ožujka 2020., Sud je odlučio da se Okvirnoj odluci 2005/212 o oduzimanju imovinske koristi, sredstava i imovine pribavljene kaznenim djelom (
1
) ne protivi propis države članice koji predviđa da oduzimanje nezakonito stečene imovine nalaže nacionalni sud nakon postupka koji ne ovisi ni o utvrđivanju kaznenog djela ni, a fortiori, o donošenju osuđujuće presude protiv navodnih počinitelja takvog kaznenog djela.
Ta je presuda donesena u okviru spora između Komisije za suzbijanje korupcije i oduzimanje nezakonito stečene imovine u Bugarskoj (u daljnjem tekstu: Komisija za oduzimanje imovine) i fizičke osobe BP kao i više drugih fizičkih i pravnih osoba povezanih s osobom BP ili pod njezinom kontrolom u vezi sa zahtjevom za oduzimanje imovine koju su osoba BP i te osobe nezakonito stekli. Kazneni postupak pokrenut je protiv osobe BP, u njezinu svojstvu predsjednika nadzornog odbora jedne bugarske banke, jer je poticala druge osobe na pronevjeru sredstava te banke između 2011. i 2014. U trenutku podnošenja zahtjeva za prethodnu odluku u tom postupku, međutim, još nije donesena pravomoćna osuđujuća presuda. Nakon istrage provedene osobito nad osobom BP iz koje je proizišlo da je ona stekla imovinu financirajući je nezakonitim sredstvima, Komisija za oduzimanje imovine pokrenula je građanskopravni postupak pred sudom koji je uputio zahtjev kako bi se, među ostalim, naložilo oduzimanje imovine osobe BP i članova njezine obitelji. Međutim, prema mišljenju osobe BP i ostalih osoba o kojima je riječ, oduzimanje imovine može se provesti samo na temelju pravomoćne osuđujuće presude kaznenopravne prirode.
Sud u svojoj presudi nije prihvatio tu argumentaciju. Kako bi došao do svojeg zaključka, Sud je istaknuo da, uzimajući u obzir osobito njezine ciljeve i tekst njezinih odredbi, Okvirnu odluku 2005/212 treba smatrati aktom koji obvezuje države članice da donesu minimalna zajednička pravila o oduzimanju sredstava i imovinske koristi pribavljenih kaznenim djelima, kako bi se olakšalo uzajamno priznavanje sudskih naloga za oduzimanje donesenih u okviru kaznenih postupaka. Stoga je Sud odlučio da Okvirna odluka 2005/212 ne uređuje oduzimanje sredstava i imovinske koristi koji potječu od nezakonitih radnji koje nalaže sud države članice u okviru postupka koji se ne odnosi na utvrđivanje jednog ili više kaznenih djela. Zaključivši da se odluka koju sud koji je uputio zahtjev treba donijeti u predmetu u glavnom postupku ne donosi u postupku koji se odnosi na jedno ili više kaznenih djela, već u postupku građanskopravne prirode koji se odnosi na navodno nezakonito stečenu imovinu i koji se vodi neovisno o takvom kaznenom postupku, Sud ističe da ta odluka nije obuhvaćena područjem primjene Okvirne odluke 2005/212.
(
1
)	Okvirna odluka Vijeća 2005/212/PUP od 24. veljače 2005. o oduzimanju imovinske koristi, sredstava i imovine pribavljene kaznenim djelom (SL 2005., L 68, str. 49.) (SL, posebno izdanje na hrvatskom jeziku, poglavlje 19., svezak 16., str. 87.)